पापा का बिजनेस बंद होते संभाला घर, 2000 रुपए से शुरू किया बिजनेस
‘शॉर्क टैंक इंडिया’ में छाने वालीं चुग सिस्टर्स की कहानी
'हमारे पास खोने के लिए कुछ भी नहीं था.. था तो सिर्फ एक आइडिया, अपने इसी आइडिया के दम पर हमने अपना बिजनेस शुरू करने की सोची। फिर हमारे साथ कुछ ऐसा हुआ जिसकी हमने कभी उम्मीद भी नहीं की थी। हमने सोशल मीडिया प्लेटफॉर्म पर केवल एक सैंपल डाला था, जो लोगों को इतना पसंद आया कि हमें महज 2 दिनों के अंदर 80 हजार के प्री ऑर्डर्स मिले।'
‘ये हम हैं’ में आज जानिए 'शॉर्क टैंक इंडिया' में अपने आइडिया से जजेस को इंप्रेस करने वाली परिना और पुनिया चुग की कहानी। परिना और पुनिया दोनों बिजनेस पार्टनर कम बहने हैं। दोनों बहनों ने अपने दम पर 'मिड नाइट एंजल्स बाय पीसी' नाम से स्टार्ट अप शुरू किया, जिससे वे आज सालाना करीब 2 करोड़ रुपए का बिजनेस कर रही हैं। वुमन भास्कर से चुग सिस्टर्स ने अपने संघर्षों को याद करते हुए अपनी कहानी साझा की। सुनिए उनकी कहानी उन्हीं की जुबानी।
बेकिंग के बिजनेस में हुआ घाटा, बंद करना पड़
मैं परिना चुग और मेरी छोटी बहन का नाम है पुनिया चुग है। हम दोनों दिल्ली में पले-बढ़े हैं। छोटी बहन पुनिया मुझसे करीब 8 साल छोटी है।
मेरी हमेशा से ख्वाइश थी कि बड़े होकर खुद का बिजनेस करूंगी और एक बड़ा ब्रांड बनाऊंगी। 20 साल की उम्र में जब मैं ग्रेजुएशन के सेकंड ईयर में थी तो मैंने बेकिंग का बिजनेस शुरू किया।
मेरी फैक्ट्री में उस समय मेरे साथ करीब 12 से 15 लोग काम करते थे। मगर, उस दौरान कई छोटे-छोटे वेंडर्स मार्केट में आ चुके थे। मेरी कंपनी घाटे में चली गई और इसलिए मुझे फैक्ट्री बंद करनी पड़ी।
पापा ने कहा था-घर वापस आने तक के पैसे नहीं
साल 2016 के बाद से पापा को भी बिजनेस में लॉस होने लगा। अचानक एक दिन पापा का फोन आया। उन्होंने बताया कि बेटा कोई ऑर्डस नहीं मिल रहे हैं। जो बैलेंस भी था वो भी लोगों ने क्लियर नहीं किया।
दरअसल, पापा का बाथरूम फिटिंग्स का बिजनेस था। मगर, नोटबंदी और जीएसटी लागू होने के कारण उनका बिजनेस धीरे-धीरे कम होने लगा। इस बीच हमारी पूरी बचत खत्म हो चुकी थी। हम घाटे में जा चुके थे। इस दौरान हम दोनों ने नौकरी के लिए कई इंटरव्यूज दिए, लेकिन क्वालिफिकेशन कम होने के कारण कहीं नौकरी नहीं मिली।
ऐसे आया बिजनेस का आइडिया
पुनिया बताती हैं,12वीं कम्पलीट करने के बाद ही हमने 'मिड नाइट एंजल्स बाय पीसी' शुरू करने का फैसला लिया। हम दोनों बहनों को प्लस साइज के कपड़े ही आते थे, तो हमने ये फील किया था कि इस साइज में बहुत बोरिंग डिजाइन्स होते हैं।
बात जब नाइटशूट या लॉन्ज वियर की आती है, तो प्लस साइज वालों के पास बहुत लिमिटेड ऑप्शन बचते हैं। यहीं से हमारे दिमाग में आइडिया आया कि क्यों न हम प्लस साइज वाली लड़कियों और महिलाओं के लिए कुछ ऐसे विंटर, नाइट वियर या फिर लॉन्ज वियर डिजाइन करें, जो बहुत अट्रैक्टिव और कम्फर्टेबल हो।
हम आगे अपने बारे में और बताएंगे लेकिन इस पोल पर भी अपनी राय साझा करते चलें...
हमारे पास खोने को कुछ नहीं था, महज 2 हजार से शुरू किया बिजनेस
पापा जब अपने बिजनेस में स्ट्रगल कर रहे थे तो उस दौरान भी हमने अपने बिजनेस को लेकर रिसर्च किया कि इसे शुरू करने में कितने पैसे लगेंगे, हमारे हिसाब से कुल मिलाकर करीब 1.5 लाख से 2 लाख का खर्चा था। उस समय हमारे पास पैसे नहीं थे इसलिए अपने प्लान पर काम शुरू नहीं किया। मगर, जब पापा का बिजनेस पूरी तरह बंद हो गया तो हमारी सिचुएशन इतनी खराब हो गई कि हमें नहीं पता था कि हम कल क्या खाएंगे।
हमारे पास अब खोने के लिए कुछ नहीं था, थे तो बस 2 हजार रुपए। हम दोनों पास के कुछ शॉप्स में गए, फैब्रिक्स और प्रिंट्स को लेकर रेकी किया। इस दौरान हम एक शॉप में गए, जहां हमें कुछ फंकी और ट्रेंडी प्रिंट्स दिखे। हमने बाकी सारे फैब्रिक्स के फोटोज लिए और जो सबसे ज्यादा पसंद था उससे मां के टेलर से कम्फर्टेबल विंटर नाइट वियर डिजाइन करवाया।
फेसबुक फैशन ग्रुप से मिले दो दिन में 80 हजार के प्री-ऑर्डर
अब हमने फेसबुक के एक फैशन ग्रुप में अपने डिजाइन किए हुए नाइट वियर के साथ, उन प्रिंट्स के ऑप्शन शेयर किए, जिनके फोटोस हमने शॉप में क्लिक किए थे। हमारे डिजाइन किए हुए प्लस साइज नाइट वियर या लॉन्ज वियर लोगों को इतने पसंद आए कि कई लोगों ने हमें एडवांस में ऑर्डर दिए। इस तरह हमने महज दो दिनों में केवल एडवांस ऑर्डर के जरिए करीब 80 हजार कमाएं। हमारे पहले इंवेस्टर्स हमारे कस्टमर्स ही थे। ये वो दिन था जिसके बाद हमने कभी पीछे मुड़ कर नहीं देखा।
कोविड के समय में बिजनेस में आया बूम
कोविड के समय में भी हमें लोगों का बहुत अच्छा रिस्पॉन्स मिला। उस समय ज्यादातर लोग घर में थे, इसलिए उन्हें ऐसे किसी कम्फर्टेबल वियर की जरूरत थी। उस दौरान सोशल मीडिया पर हमारे 35 हजार फॉलोअर्स थे, जो कुछ ही दिनों में बढ़कर 1 लाख हो गए। इस दौरान हमारे बिजनेस में भी काफी बूम आया।
फिर हमने अपनी वेबसाइट पर ट्रैवलिंग वियर और बैग्स जैसे और भी ऑप्शन्स ऐड किए, जिनके डिजाइन्स काफी फंकी और यूनिक थे। अपने बिजनेस की ग्रोथ को देखते हुए ही हमने शॉर्क टैंक इंडिया में जाने की सोची। हमें मौका मिला और हमारे आइडिया और बिजनेस से शॉर्क्स काफी इम्प्रेस हुए, ऑफर भी मिला, लेकिन हमारी उस ऑफर पर सहमति नहीं बन पाई।
कभी घर के खर्च चलाना मुश्किल था, आज हमारी कंपनी से 25-30 घरों का खर्चा चल रहा
आज हमारे साथ करीब 25 से 30 लोग काम करते हैं, जिसमें से 10 से 12 महिलाएं हैं। कुछ मैन्युफैक्चरिंग डिपार्टमेंट तो कुछ मार्केटिंग प्रमोशन्स का काम संभालती हैं।
हम कई बार सोचते हैं कि एक दिन ऐसा था जब हमारे खुद के खर्चों का ठिकाना नहीं था और आज हमारे बिजनेस से करीब 25 से 30 घरों का खर्चा चल रहा है। हम आज अपनी कंपनी से सालाना लगभग 2 करोड़ रुपए कमा रहे हैं।
जिसमें हमें करीब 12 से 15 लाख का ग्रॉस मार्जिन भी मिल रहा। हम जल्द अपने बिजनेस को एक्सपैंड कर के स्टोर्स खोलने की सोच रहे हैं। हमें अपने आइडियाज और मेहनत पर पूरा भरोसा है।हमें यकीन है कि इसके दम पर फ्यूचर में हम अपने ब्रांड को इंटरनेशनल तौर पर पहचान दिलाने में कामयाब रहेंगे।